་ཞུས་པས་ཞེས་པ་མན་ཆད་ནི་འཕྲོས་སམ་ཞར་བྱུང་དུ་སྣང་བས་ཚིག་འགྲེལ་རྒྱས་མི་དགོས་པར་མཐོང་བས་བསྡུས་ཏེ་བཤད་ན། འདི་དག་རྗེ་བཙུན་ལ་ཞུས་ནས་བསྐུར་ཞིག་ཅེས་རེ་མདའ་བས་ཞུས་པ་དང་། རྗེས་ཀྱང་རང་རེ་མཇལ་འཛོམ་བགྱིད་བ་མ་བྱུང་བ་ཁྱད་ཆེ་སྙམ་ནས་བྲིས་པ་ལགས་ཞེས་ཕུལ་བའི་རྒྱུ་མཚན་ནམ་དགོས་པ་དང་། དེ་ནས་ལམ་གྱི་གཙོ་བོ་རྣམ་གསུམ་ལ་མྱོང་བ་འདོན་ཚུལ་ཁྱད་པར་ཅན་འདི་འདྲ་ད་ལྟ་གཞན་སུ་ལའང་འཆད་རྒྱུ་མི་འདུག་པས། བྲིས་ནས་བསྐུར་བ་འདི་དག་ཁྱད་པར་ཅན་ཡིན་ནོ། ཤེས་ཤིང་ཉམས་སུ་ལེན་པ་གལ་ཆེ་ཚུལ་དང་། ཐལ་འགྱུར་བའི་ལུགས་ཀྱི་ལམ་གྱི་གཙོ་བོ་རྣམ་གསུམ་ལ་འཁྲིད་ཚུལ་རྒྱས་པར་གནང་བ་ཡོད་པ་དག་འདིར་མ་བྲིས་ཤིང་། ཡི་གེ་བྲིས་ནས་བསྐུར་བ་འདི་དག་ཀྱང་མི་སླུ་བ་ཡིན་ཞིང་། མི་སླུ་བ་ཡིན་ངེས་པའི་རྒྱུ་མཚན་བསླུས་ན་ངའི་མིག་ཏུ་སྒོག་ཆུ་བརྡུངས་ཆོག་ཅེསགསུངས་པ་དང་། དེ་ནས་རེད་མདའ་བ་སྒྲུབ་པ་ལ་བསྐུལ་བའི་སྐོར་དེ་རྣམས་དང་། རེད་མདའ་བ་ཉིད་རྗེ་བཙུན་གྱིས་སྒྲུབ་པ་ལ་བསྐུལ་ཞིང་བསྒྲུབས་པས་འགྲུབ་ན་འདི་སྐོར་གྱི་ཉམས་སུ་ལེན་ཚུལ་ཞུས་ནས་ང་ལ་བསྐུར་ཞིག་དང་ངེད་ཀྱང་དེ་དང་མཐུན་མི་མཐུན་བལྟ་གསུངས་བ་དང་། འཆད་ཉན་བྱེད་པ་དག་ལ་འདི་དག་གི་བཤད་པ་སྣང་ཡང་། ཞེ་ཐག་པ་ནས་འཁྲིད་དུ་བཅུག་ན་ཡིད་གཏན་དཀའ་བར་སྣང་བ་དང་། ཉམས་ལེན་པ་དག་ལ་ལམ་གྱི་གཙོ་བོ་གསུམ་པོ་ཐར་བ་དང་ཐམས་ཅད་མཁྱེན་པའི་རྒྱུའི་གཙོ་བོའམ་རྩ་བར་འདུག་པ་ལ། དེ་རང་རྒྱུད་ལ་ཉམས་སུ་ལེན་པའི་མྱོང་བ་མི་འདོན་པར་ངེས་འབྱུང་དང་སེམས་བསྐྱེད་གཉིས་ཀྱི་གོ་བ་ཙམ་ལ་མྱོང་བ་ཐོན་པར་འཁྲུལ་བ་དང་། ཁ་ཅིག་སྔོན་དུ་འདི་གཉིས་ལ་མྱོང་བ་མི་འདོན་པར་རྩ་རླུང་ཐིག་ལེ་སོགས་ཀྱི་དམིགས་པ་ལ་ཟབ་པར་འཁྲུལ་ནས་འཇུག འགའ་ཞིག་རྒྱུད་ལ་ཉམས་སུ་ལེན་ཀྱང་འདི་གཉིས་ཀྱི་གོ་བ་རྣམ་དག་མ་རྙེད་པར་འདི་དག་ལྟར་སྣང་རེ་ལ་མཚན་ཉིད་ཚང་བར་འཁྲུལ་ནས་འབད། ཡང་། ལ་ལ་སྔར་བཤད་པ་ལྟར་ལྟ་བའི་གོ་བ་མི་འཚོལ་བར་སེམས་ཅིར་ཡང་མི་རྟོག་པའི་སྒྲ་རྟོག་བཀག་པ་ཙམ་གྱི་སྒོམ་ལ་ལྟ་བ་རྣམ་དག་སྒོམ་པར་འཛིན། ཁ་ཅིག་གོང་མའི་སས་བསྡུས་ཀྱི་ཞི་གནས་ལྟ་ཞོག །འདོད་སེམས་རྩེ་གཅིག་པའི་ཏིང་ངེ་འཛིན་ཞི་གནས་རྗེས་འཐུན་པ་ཙམ་ལའང་གནས་ལུགས་བསྒོམ་པར་འཁྲུལ་སྣང་སྟེ། འདོད་སེམས་རྩེ་གཅིག་པའི་ཏིང་ངེ་འཛིན་ནི་ཞི་གནས་མ་ཐོབ་གོང་གི་སེམས་གནས་དགུ་པ་མན་ཆད་ཀྱི་ཏིང་ངེ་འཛིན་རྣམས་ཡིན་ལ། ཞི་གནས་ཐོབ་ཕྱིན་གོང་མའི་སས་བསྡུས་ཀྱི་ཏིང་ངེ་འཛིན་དུ་འགྱུར་རོ། །མཁས་པ་དྲག་ཤོས་ཁ་ཅིག་དེ་ཙམ་མི་འདོད་ཀྱང་ལྟ་བའི་གོ་ཡུལ་སྐམ་པོ་ཕྱོགས་མཐུན་ཙམ་ཞིག་སྔར་གྱི་ཏིང་ངེ་འཛིན་དེ་ལ་བསྐོན་པ་སྟེ་བསྲེས་ནས་བསྒོམས་པས་དེ་ལ་མི་ཞེན་པར་འདོད་པ་དང་། སྒོམ་དེའི་ཐོག་མཐར་སེམས་བསྐྱེད་སྨོན་ལམ་ཡིད་འཁུལ་ངེས་མིན་པའི་ཚིག་ཙམ་ཁ་ཡར་བྱས་པས་ལམ་དངོས་གནས་པར་འགྲོ་སྙམ་པ་འདུག་ཀྱང་། ངེས་འབྱུང་སེམས་བསྐྱེད་གཉིས་ལ་མྱོང་བ་མ་ཐོན་པར་ཐར་བ་དང་ཐམས་ཅད་མཁྱེན་པའི་རྒྱུར་མི་འགྲོ་བ་སྔར་བཞིན་དང་། སེམས་ཙམ་པ་དང་དབུ་མ་པ་གཉིས་པོ་གང་རུང་གི་ལྟ་བ་རྙེད་ནས་ཞི་གནས་བཙལ་ཏེ་དེ་ནས་དཔྱད་སྒོམ་གྱིས་ལྷག་མཐོང་ལ་མྱོང་བ་མཐོན་ན་ཞི་ལྷག་གཟུང་འབྲེལ་གྱི་ལམ་དུ་མི་འགྲོ་བ་དང་། ཉན་བཤད་ཀྱི་དུས་སུ་གོ་བ་ཐར་བའི་རྒྱུར་འགྲོ་བ་ཡོད་ཚུལ་དང་། འོན་ཀྱང་ཉན་བཤད་ལ་ནི་བསྟན་པའི་སྙིང་པོ་བདག་མེད་རྟོགས་པའི་ལྟ་བ་མཚན་ཉིད་ཐེག་པ་ནས་གསུངས་པ་ལྟར་ཤེས་པར་བྱ་དགོས། དེ་མི་བྱེད་པར་གཞན་གྱི་ཟེར་སྒྲོས་ཉག་ཉོག་མང་པོ་སྤྱི་དང་། ཁྱད་པར་དུ་རྩིས་སོགས་ཐ་སྙད་ཀྱི་སྐོར་དང་ཆོ་གའི་སྤྲས་སྤྲོས་དང་རྩ་རླུང་སོགས་ཀྱི་གཏམ་མང་པོ་ལ་འབད་པ་ནི་དོན་ཆུང་བ་དང་། ཡང་། གལ་ཆེན་བདག་མེད་ཀྱི་དོན་ལ་ངེས་ཤེས་འདྲོངས་པའི་སྒྲུབ་པ་བྱེད་དགོས་ཤིང་ལྟ་བ་འདིའི་གོ་བ་ཐར་བའི་རྒྱུར་འགྲོ་ཡང་འདིས་སྣང་ཤས་ཟིལ་གྱིས་གནོན་མི་ནུས་པས་དེས་སྐྱོན་དུ་འགྱུར། སྣང་ཤེས་ཟིལ་གྱིས་གནོན་པ་ལ་ངེས་འབྱུང་གལ་ཆེ་བ་དང་། འདི་ཕྱིའི་སྣང་ཤས་ཀྱི་དབང་བྱས་པའི་དགེ་རྩ་རྣམས་འཁོར་བའི་རྒྱུར་འགྲོ་བ་དང་། བསྟན་པ་དང་སེམས་ཅན་ཕྱོགས་འདི་ཙམ་དུ་མ་ཟད། ཕྱོགས་མཐའ་ཡས་པ་དང་། ཡུལ་དུས་མཐའ་ཡས་པའི་རྩིས་བཏང་དགོས་པ་དང་། དེ་ལྟར་བཏང་ན་བསམ་པ་རྒྱ་ཆེ་རུ་འགྲོ་ཞིང་འགྲོ་དོན་ཡང་རྒྱ་ཆེ་བ་དང་། འདི་རྣམས་རྗེ་བཙུན་གྱི་མན་ངག་ཡིད་ཆེས་པའི་གནས་ཡིན་ཞིང་ཁྱེད་ལ་ནི་སངས་རྒྱས་ཀྱི་འཕྲིན་བསྐྱལ་བ་ཡིན་པས་དོན་འདི་བཞིན་ཉམས་སུ་བླངས་ན། རེད་མདའ་བ་ཉིད་སྐུ་ཚེ་འདི་དང་ཕྱི་མ་ལ་གཞན་དོན་ཁྱད་པར་ཅན་འགྲུབ་པའི་ཡོན་ཏན་སོགས་འཐོབ་པར་རྗེ་བཙུན་གྱིས་ལུང་བསྟན་པ་རྣམས་སོ། །དེ་ནས་མཐའི་བསྔོ་སྨོན་ནི། དགེ་འདིའི་མཚོན་ནས་དུས་གསུམ་དང་འབྲེལ་བའི། །ཞེས་པ་ནས། རྣམ་དག་སྨིན་པའི་གནས་འདི་འགྲུབ་པར་ཤོག །ཅེས་པའི་བར་ཚིགས་བཅད་བཞི་སྟེ་གོ་སླའོ། །ཞེས་པ་འདི་ནི། རྗེ་བཙོང་ཁ་པ་ཆེན་པོས་རྗེ་བཙུན་རེ་མདའ་བ་ཆེན་པོ་ས་སྐྱ་ན་བཞུགས་པའི་དྲུང་དུ་འབུལ་བ་ལ་རྟོག་ལྡན་བྱང་སེང་པ་གྲོགས་མཆེད་བཏང་བའི་དུས་ཀྱི་ཞུ་ཡིག་ངོ་བོ་ལས་སློབ་དཔོན་ཀྲེ་བོ་ཐར་བཟང་གིས་ཇི་ལྟར་བཤུས་པ་ལས་ཕྱི་མོ་བགྱིས་པའོ། །ཞེས་དང་། འདིའི་མཇུག་ཏུ་བསྔོ་སྨོན་གྱི་ཚིགས་བཅད་ཡོད་པ་འདི་ལྟར་ན་དབུ་ན་མཆོད་བརྗོད་ཀྱང་ཡོད་པར་མངོན་ཏེ། འདིར་མི་འབྱུང་བ་ནི་གོང་དུ་བརྗོད་པ་ལྟར་རོ། །༈ ཡང་གསུང་འབུམ་ཐོར་བུའི་མཇུག་ཏུ་རྗེས་རྗེ་བཙུན་འཇམ་དབྱངས་ལ་ཞུས་ཏེ་རེད་མདའ་པར་གནང་བ་ཞིག་བཞུགས་པ་འདིའི་དོན་གོ་བདེ་བས་ཡོངས་སུ་འཆད་དགོས་པ་མི་འདུག་ཀྱང་། སྔར་མའི་ཞར་བྱུང་དུ་འདིའི་དོན་བསྡུས་ཏེ་བརྗོད་ན། བཅོམ་ལྡན་འདས་ཀྱིས་གདུལ་བྱ་འཁོར་བ་ལས་ཐར་བའི་ཐབས་སུ་མདོ་སྔགས་གཉིས་གསུང་བའི་ནང་ནས་སྔགས་ལམ་ལ་འཇུག་དགོས་ཏེ། ལམ་དེ་ནི་ཚེ་གཅིག་གམ། བདུན་ནམ། སྐྱེ་བ་བཅུ་དྲུག་ལྟ་བུ་ལ་འཚང་རྒྱ་ནུས་པའི་ལམ་ཡིན་པའི་ཕྱིར་རོ། །ཁ་ཅིག་སྔགས་ལམ་འདི་ལྟ་བུ་རང་དགར་མཐོང་ནས་དོར་ཏེ་རིགས་ལམ་ཙམ་གཙོ་བོར་དོན་དུ་གཉེར་བ་ནི་མྱུར་དུ་འཚང་རྒྱ་བའི་སྐལ་ཆད་ཅན་ནོ། །དེ་ཡང་སྔོན་དུ་སྐྱེས་བུ་གསུམ་གྱི་ལམ་གྱི་རིམ་པས་རྒྱུད་སྦྱངས་དགོས་ཤིང་ཁྱད་པར་དུ་ལམ་གྱི་གཙོ་བོ་རྣམ་གསུམ་སྔར་བཤད་པ་རྣམས་རྒྱུད་ལ་ཅི་སྐྱེ་བྱའོ། །ལྟ་བ་ཡང་མགོན་པོ་ཀླུ་སྒྲུབ་ཀྱིས་གསུངས་པའི་ལྟ་བ་ཅི་ནུས་སུ་འཚོལ་དགོས། ཚེ་གཅིག་ལ་འཚང་རྒྱ་བ་བླ་མེད་ཀྱི་ཁྱད་ཆོས་ཡིན་པས་བླ་མེད་ལ་ཕ་རྒྱུད་མ་རྒྱུད་གཉིས་ལས་ཕ་རྒྱུད་ཀྱི་གཙོ་བོ་ནི་གསང་བ་འདུས་པ་ཡིན་ལ། འདིས་སྒྱུ་ལུས་དང་འོད་གསལ་གཉིས་ཀ་སྟོན་ཅིང་། ཁྱད་པར་དུ་སྒྱུ་ལུས་རྒྱས་པར་སྟོན་པས་ཤེས་དགོས་སོ། །མ་རྒྱུད་བདེ་དགྱེས་ནས་བདེ་སྟོང་གི་ཡེ་ཤེས་གཙོ་བོར་སྟོན་ཅིང་། དེ་སྐྱེད་པའི་ཐབས་སུ་གཏུམ་མོ་སྦར་དགོས་པས། དེ་ནི་བདེ་དགྱེས་གཉིས་དང་ཀྱེ་རྡོར་ནས་རྒྱས་པར་འཆད། བདེ་མཆོག་ནས་རྩ་གནས་རྣམས་སུ་དཔའ་བོ་དང་དཔའ་མོ་བསྒོམས་པས་རྩ་རླུང་རྣམས་བྱིན་གྱིས་བརླབས་ནས་རླུང་ཐིམ་པས་བདེ་སྟོང་སྐྱེ་ཚུལ་སོགས་འཆད་པས། བདེ་མཆོག་གི་སྐོར་ལ་མཁས་དགོས། དེ་ཡང་ལྷུན་པོའི་རྩེ་ན་ད་ལྟ་ཡང་དངོས་སུ་བཞུགས་པས་བྱིན་རླབས་མྱུར་རོ། །གཟུགས་སྐུའི་རྒྱུའི་གཙོ་བོ་སྒྱུ་ལུས་སྒྲུབ་ཚུལ་གསང་འདུས་ནས་འབྱུང་བས་དེ་ལ་མཁས་དགོས་ཤིང་། ཆོས་སྐུའི་རྒྱུའི་གཙོ་བོ་བདེ་སྟོང་གི་ཡེ་ཤེས་ནི་བདེ་མཆོག་གིས་སྟོན་པས་དེ་ལ་སྦྱངས་དགོས་ལ། དེ་ཡང་ལོ་ནག་དྲིལ་གསུམ་གྱི་གཞུང་ལྟར་ཤེས་དགོས། རྒྱ་བོད་གཉིས་སུ་བདེ་མཆོག་ལ་བརྟེན་པའི་གྲུབ་ཆེན་ཤིན་ཏུ་མང་པོ་བྱོན་ཤིང་ད་ལྟ་ཡང་རྣལ་འབྱོར་བྱེད་པ་མང་། བདེ་གསང་གཉིས་ཀྱི་སྒོ་ནས་ལམ་བགྲོད་པ་ལ་ཡི་དམ་འཇིགས་བྱེད་ལ་བསྟེན་དགོས་ཏེ། འདིས་ལམ་སྒྲུབ་པའི་འགལ་རྐྱེན་སྤྱི་དང་ཁྱད་པར་དུ་གདོན་འགེགས་སོགས་ཀྱི་གནོད་པ་ཞི་ནས་ལམ་མཐར་ཕྱིན་པར་འགྱུར་རོ། །འཇིགས་བྱེད་ཁོ་རང་ལ་ཡང་ཁྱད་ཆོས་ལྔ་ཡོད་དེ། གཅིག་ནི་ཕྱག་མཚན་སྒྱུ་མས་ནི་སྒྱུ་ལུས་དང་མེ་ཐབས་ཀྱིས་འོད་གསལ། གཅིག་ནི་ཁ་ཊཱཾ་གས་ནི་བདེ་སྟོང་གི་རྣམ་གཞག་སྟོན། གཅིག་ནི་མེ་ཐབས་བསྡིགས་མཛུབ་སྐྱེས་བུ་གསལ་ཤིང་ལ་བསྐྱོན་པ་གསུམ་སྟེ། མེ་ཐབས་ཀྱིས་ཤེས་རབ་ཆེ་བ། བསྡིགས་འཛུམ་གྱིས་ཕ་བརྒྱུད་མ་རྒྱུད་ཀྱི་གནད་མཐར་ཐུག་ང་ལ་ཡོད་ཅེས་མཚོན་ཤིང་། སྐྱེས་བུ་གསལ་ཤིང་ལ་བསྐྱོན་པས་ནི་སྡིག་ཅན་བཙན་ཐབས་སུ་འཚང་རྒྱ་ནུས་པ་དང་། གཅིག་ནི་སྤྱིར་རྗེ་བཙུན་རྒྱལ་བ་ཀུན་གྱི་ཡབ་ཡིན་པས་རྗེ་བཙུན་ལ་བསྟེན་དགོས་ཤིང་། ཁྱད་པར་དུ་རྒྱུ་འབྲས་གཉིས་དང་ཡེ་ཤེས་སེམས་དཔའི་སྐབས་སུ་རྗེ་བཙུན་གྱི་ཞལ་དངོས་སུ་ཡོད་པས་རྗེ་བཙུན་གྱིས་རྗེས་སུ་འཛིན་པའི་རྟེན་འབྲེལ་ཁྱད་པར་ཅན་དང་ལྡན་པ་དང་། གཅིག་ནི་སྔར་བཤད་པ་ལྟར་བདེ་གསང་གཉིས་ཀྱི་སྒོ་ནས་ལམ་བགྲོད་པ་ལ་ཡིད་ན་འཇིགས་བྱེད་བསྟེན་ན་བར་ཆད་ཐམས་ཅད་ཞི་ནས་ལམ་གྱི་བགྲོད་པ་མཐར་ཕྱིན་པར་བྱེད་པའི་ཕྱིར་རོ། །གཞན་ཡང་རྭ་གཉིས་ཀྱིས་ནི་གཞི་བདེན་པ་གཉིས། ལམ་ཐབས་ཤེས་གཉིས། འབྲས་བུ་གཟུགས་སྐུ་གཉིས་འགྲུབ་ཚུལ་རྣམས་ང་ལ་ཡོད་ཅེས་མཚོན་པ་སོགས་མང་ངོ་། །ཆོས་སྐྱོང་ཡང་སྐྱེས་བུ་གསུམ་གྱི་ལམ་གྱི་རིམ་པའི་འགྲོས་དང་མཐུན་པ་ཞིག་དགོས་ཏེ། དེ་ཡང་ལས་ཀྱི་གཤིན་རྗེ་ནི་སྐྱེས་བུ་ཆུང་ངུའི་ཆོས་སྐྱོང་དུ་བསྟེན་པ་དང་། རྣམ་ཐོས་སྲས་ནི་སྐྱེས་བུ་འབྲིང་གི་ལམ་སྒྲུབ་པའི་ཆོས་སྐྱོང་དང་། མགོན་པོ་ཕྱག་དྲུག་པ་ནི་སྐྱེས་བུ་ཆེན་པོའི་ལམ་སྒྲུབ་པའི་ཆོས་སྐྱོང་དུ་བསྟེན་པར་བྱའོ། །དེ་ལྟ་བུའི་ལམ་སྟོན་པའི་བླ་མ་ཡང་ཡོན་ཏན་ཕྱོགས་རེ་བས་མི་ཆོག་གི །སྡོམ་པ་གསུམ་དང་ལྡན་ཞིང་ཉེས་ལྟུང་དང་བྲལ་བ། སྡེ་གནོད་གསུམ་ལ་མཁས་ཤིང་བསླབ་པ་གསུམ་དང་ལྡན་པ། རྒྱུད་སྡེ་བཞི་ལ་མཁས་ཤིང་བསྐྱེད་རྫོགས་ཅི་རིགས་ཀྱི་རྒྱུད་སྨིན་པ་སོགས་ཀྱི་ཡོ་ཏན་དང་ལྡན་པ་ཞིག་བསམ་སྦྱོར་གཉིས་ཀྱིས་བསྟེན་པར་བྱ་ལ། དེ་བཞིན་དུ་གྲོགས་ཀྱང་དད་པ་ཆེ་བ། ངོ་ཚ་ཤེས་ཤིང་ཁྲེལ་ཡོད་པ། ཤེས་རབ་ཆེ་བ་བླ་མ་དང་དེས་བསྟན་པའི་ཆོས་པ་གུས་ཤིང་འཇུག་པ་སོགས་དང་ལྡན་པ་ཞིག་བསྟེན་པར་བྱའོ། །ཚོགས་ཞིང་ནི། རང་གི་སྤྱི་བོར་སེང་ཁྲིའི་སྟེང་དུ་ངོ་བོ་རྩ་བའི་བླ་མ་ཡིན་པ་ལ་རྣམ་པ་རྗེ་བཙུན་འཇམ་པའི་དབྱངས་སུ་གསལ་བ་ལ་ཡེ་ཤེས་པ་སྤྱན་དྲངས་བསྟིམས་ནས་མཎྜལ་འབུལ་བ་དང་། གསོལ་འདེབས་དབང་བཞི་ལེན་པ་མཐར་རང་གི་སྙིང་གའི་ཐིག་ལེའི་དབུས་སུ་བཞུགས་པའོ། །སྒྲིབ་སྦྱོང་ལ་ལྷུང་བཤགས། ཡིག་བརྒྱ། དམ་ཚིག་རྡོ་རྗེའི་བཟླས་པ། ཟ་བྱེད་མཁའ་འགྲོའི་སྦྱིན་སྲེག་སྟོབས་བཞི་སོགས་བྱ་དགོས་ཚུལ་བཤད། མདོར་ན་བཤེས་གཉེན་བསྟེན་ཚུལ་ནས་བཟུང་སྟེ་འབྲས་བུ་མངོན་དུ་བྱེད་པའི་བར་གྱི་ལམ་མཐུན་མོང་བས་རྒྱུད་སྦྱངས་པ། སྐུ་གསུམ་གྱི་ལམ་ལ་འཁྲིད་ཚུལ། དབང་ཐོབ་ཅིང་། དེའི་དམ་ཚིག་གསུང་དགོས་པ། རིམ་གཉིས་རྒྱུད་ལ་སྐྱེ་བའི་གྲངས་ངེས་གོ་རིམས་སོགས་ལ་གོ་བ་ཆགས་པར་བྱེད་པའོ། །འདི་དག་ལ་བཤར་སྒོམ་བྱེད་པ་ཙམ་ཡང་ཉམས་ལེན་གྱི་གནད་ཚང་ཚུལ་འདི་དག་རྗེ་བཙུན་ལ་ཞུས་ལ་བསྐུར་ཞིག་ཅེས་གསུང་བ་བཞིན། བདག་གིས་རྗེ་བཙུན་ལ་མཆོད་པ་བསམ་གྱིས་མི་ཁྱབ་པ་ཕུལ་ཏེ་གསོལ་འདེབས་ཤུགས་དྲག་དང་བཅས་ཞུས་པས། རྗེ་བཙུན་གྱིས་ཉམས་ལེན་བྱ་ཚུལ་འདི་ལྟར་གྱིས་ཤིག་ཅེས་གསུང་བ་བཞིན་ཡི་གེར་བཏབ་ནས་ཕུལ་བ་ལགས། རྗེ་ཉིད་ཀྱིས་རྗེ་བཙུན་འཇམ་དབྱངས་ལ་ཞུས་ནས་རེད་མདའ་བ་ལ་ཕུལ་བའི་ཉམས་ལེན་གྱི་གནད་ཡོངས་སུ་རྫོགས་པར་དྲིལ་ནས་ཐུགས་ཉམས་སུ་བཞེས་པའི་ཚུལ་ལོ། །ཞེས་པ་ནི་ཚིག་དོན་གྱི་སྙིང་པོ་བསྡུས་ཏེ་བཀོད་པའོ། །འདི་དང་སྔ་མ་གཉིས་ཀ་ཡང་ཉམས་ལེན་ལ་བརྩམས་པའི་དྲི་བར་འདུག་པས་ཐོས་པ་ཕྱིར་བལྟས་སུ་མ་སོང་ཞིང་ཉམས་སུ་ལེན་འདོད་པ་དག་གིས་ཤེས་དགོས་པ་ཡོད་དོ། །བྱང་ཆུབ་སྒྲུབ་པའི་ལམ་གྱི་སྙིང་པོ་ཀུན། །གཅིག་བསྡུས་ལམ་གྱི་གཙོ་བོ་རྣམ་གསུམ་སྟེ། །ཇི་བཞིན་སྟོན་མཛད་རྗེ་བཙུན་རྗེ་བླ་མའི། །མན་ངག་མཐར་ཐུག་འདི་ལས་གཞན་ན་གང་། །འདི་ཡི་དགོངས་དོན་མ་ལུས་པ། །བློ་དམན་བདག་ལྟའི་ཡུལ་མིན་ཡང་། །དམ་པ་གང་གིས་ཐག་རིང་ནས། །གསུང་གིས་བསྐུལ་ཕྱིར་བདག་གིས་བྲིས། །མང་ཐོས་འདུས་སྡེའི་རྒྱ་མཚོ་ཆེར་གནས་པའི། །མཁས་དབང་གདེངས་ཅན་གཙུག་ན་ལེགས་བཤད་ཀྱི། །རིན་ཆེན་མཆིས་བཞིན་ཕྱོགས་ཀྱི་ཁྲོན་པ་ནས། །འདོད་རྒུའི་ཡིད་བཞིན་ལེན་འདོད་ཨེ་མ་མཚར། །འོན་ཀྱང་དྲི་ཞིམ་འབྱུང་སྲིད་ན། །རི་དྭགས་ལྟེ་བར་གླ་རྩི་བཞིན། །ལེགས་བཤད་བྱུང་ན་བྱིས་པ་ལས། །ལེན་ལ་འགལ་བ་ག་ལ་མཆིས། །དེ་ཕྱིར་དམ་པའི་གསུང་བཞིན་རྗེ་བཙུན་རྗེའི། །དགོངས་དོན་འགྲེལ་བའི་ཚུལ་ལ་འབད་པའི་དགེས། །སྐྱེས་ཀུན་ཡབ་སྲས་གཉིས་ཀྱིས་རྗེས་བཟུང་ནས། །བླ་མེད་བྱང་ཆུབ་མྱུར་དུ་ཐོབ་གྱུར་ཅིག །ཅེས་པ་འདི་ནི། མཁན་ཨང་དཀར་ཞབས་དྲུང་ཉི་མ་ཐང་བ་ཤེར་སྦྱིན་པའི་སྐྱེ་བར་གྲགས་པ་ཨར་སྨོན་དབྱངས་ཅན་གཞོན་ནུ་ཞེས་བྱ་བ། ༧ རྒྱལ་དབང་བདུན་པ་ཆེན་པོའི་དངོས་སློབ་ཏུ་གྱུར་བ་དེ་ཉིད་ཀྱིས་ཕོ་བྲང་ཆེན་པོ་པོ་ཏ་ལ་ནས་འདི་ལྟ་བུ་ཞིག་གྱིས་ལ་བསྐུར་ཞིག་ཅེས་པའི་གསུང་ཤོག་གིས་བསྐུལ་བ་ལྟར་ཅོ་ནེའི་སློབ་དཔོན་ཤཱཀྱའི་དགེ་སློང་གྲགས་པ་བཤད་སྒྲུབ་ཅེས་བྱ་བས་བསྐུལ་བ་པོའི་གསུང་བཟློག་མ་ནུས་ཤིང་། གཞན་འགའ་ལའང་ཕན་སྲིད་སྙམ་ནས་ཅུང་ཟད་སྤྲོས་ཏེ་ཅོ་ནེའི་དགོན་ཉིད་དུ་སྦྱར་ནས་ཕུལ་བ་འདིས་ཀྱང་རྗེའི་བསྟན་པ་ལ་ཕན་ཐོགས་པར་གྱུར་ཅིག ཚུལ་འདི་ལེགས་བཤད་ཡིན་མིན་གཟུ་བོར་གནས་པའི་མཁས་པས་དཔྱད་ན་མཁྱེན་མོད། ཡིན་མིན་ཇི་ལྟར་ཡང་འདི་རྩོམ་པའི་ཐོག་ཐ་བར་གསུམ་དུ་རྗེ་ཉིད་དགྱེས་པའི་རྟེན་འབྲེལ་ཡིན་ནམ་སྙམ་པའི་རྨིས་ལྟས་བཟང་པོ་ལན་གསུམ་བྱུང་བས་ལེགས་སམ་སྙམ་པ་ནི་ཡོད་དོ། །བར་གྱི་ཡི་གེ་པ་ནི་སྙན་ངག་སོགས་ཐ་སྙད་རིག་པ་ལ་བརྩོན་པ་ཆེ་ཞིང་དད་དང་རྣམ་དཔྱོད་ལྡན་པའི་ཕྱའོ་ལུང་དཀའ་བཅུ་པ་བློ་བཟང་དབང་ཕྱུག་གོ། །།མདྒ་ལཾ།། མེས་པོའི་ཤུལ་བཞག་ལས། ཅོ་ནེ་གྲགས་པ་བཤད་སྒྲུབ་ཀྱི་གསུང་འབུམ།རྗེའི་